‘บสก.บสส.’ ซื้อเอ็นพีแอลกรมบังคับคดี
&#8220;บสก.บสส.&#8221; ประกาศพร้อมลุยประมูลซื้อเอ็นพีแอลค้างสต๊อกกรมบังคับคดี 3.65 แสนล้านบาท หลังรื้อกฎเข้มกำหนดราคาขายทอดตลาด
28 ม.ค. 2555

“บสก.บสส.” ประกาศพร้อมลุยประมูลซื้อเอ็นพีแอลค้างสต๊อกกรมบังคับคดี 3.65 แสนล้านบาท หลังรื้อกฎเข้มกำหนดราคาขายทอดตลาด 
นายสุเมธ มณีวัฒนา กรรมการผู้จัดการใหญ่ บริษัท บริหารสินทรัพย์ กรุงเทพพาณิชย์ (บสก.) เปิดเผยว่า การแก้ไขเกณฑ์การประมูลซื้อสินทรัพย์ขายทอดตลาดของกรมบังคับคดีใหม่จะทำให้มีความคล่องตัวมากขึ้น ทั้งนี้ บสก.ได้ตั้งงบประมาณหลายร้อยล้านบาท เพื่อจะประมูลซื้อสินทรัพย์ด้อยคุณภาพ (เอ็นพีแอล) ที่กรมบังคับคดี 
ในปีนี้ บสก.ตั้งเป้าหมายรายได้ 1.2 หมื่นล้านบาท และกำไร 3,000 ล้านบาท เพิ่มจากปีก่อน 10% และยังคงตั้งเป้าหมายการซื้อเอ็นพีแอลจากสถาบันการเงิน 2 หมื่นล้านบาท ส่วนความคืบหน้าการจดทะเบียนในตลาดหลักทรัพย์แห่งประเทศไทย (ตลท.) นั้น หลังจากที่มีการเปลี่ยน รมว.คลัง คนใหม่ จะต้องนำเรื่องเสนออีกครั้ง ซึ่งยังไม่ทราบว่า รมว.คลัง คนใหม่ จะมีนโยบายอย่างไร 
ด้านนางน้ำผึ้ง วงศ์สมิทธิ์ กรรมการผู้จัดการ บริษัท บริหารสินทรัพย์สุขุมวิท (บสส.) กล่าวว่า บสส.ยังคงมีนโยบายที่จะเข้าไปประมูลซื้อเอ็นพีแอล โดยเน้นการประมูลสินทรัพย์ของลูกหนี้ บสส. เพื่อที่จะยุติและแก้ไขปัญหาหนี้ รวมทั้งจะทำให้เอ็นพีแอลในกรมบังคับคดีลดลงด้วย 
ปัจจุบัน บริษัทมีบัญชีลูกหนี้ 2.8 หมื่นราย คิดเป็นมูลค่าประมาณ 1.4 แสนล้านบาท ซึ่งอยู่ในกระบวนการบังคับคดี 80% รวมทั้งมีเป้าซื้อเอ็นพีแอลจากสถาบันการเงิน 2 หมื่นล้านบาท 
ทั้งนี้ ตั้งแต่เดือน ก.ค. 2554 ที่ผ่านมา กรมบังคับคดีหยุดการขายทอดตลาด เพราะได้มีการเปลี่ยนกฎเกณฑ์การกำหนดราคาประเมินสินทรัพย์ โดยกำหนดลูกหนี้เจ้าหนี้ให้ และหน่วยงานต่างๆ ส่งราคาประเมินหลักทรัพย์ เพื่อนำมากำหนดราคาประเมินในการประมูลขายทอดตลาดซึ่งหากยังได้ข้อมูลไม่ครบจะทำให้กรมบังคับคดีไม่สามารถที่จะประกาศขายทอดตลาดได้
ปัจจุบัน กรมบังคับคดีมีสินทรัพย์ที่อยู่ระหว่างการขายทอดตลาด 2.39 แสนคดี มีทุนทรัพย์ 3.65 แสนล้านบาท และการบังคับคดีเพิ่มขึ้น 1.2 หมื่นล้านบาทต่อเดือน